**Jukka Ahvenjärvi** (s. 27. huhtikuuta 1965 Kemi) on suomalainen jääkiekkovalmentaja, joka toimii SM-liigassa pelaavan JYPin päävalmentajana. Hän toimi myös JYP-Akatemian päävalmentajana sen perustamisesta eli vuodesta 2008 alkaen. Ahvenjärvi valmensi yhteensä kahdeksan kautta peräkkäin Diskosta sekä D-Kiekkoa, jonka sarjapaikan vuonna 2008 uudelleen perustettu D Team peri. Diskosta hän valmensi myös Mestiksessä kaudella 2001–2002.

Ahvenjärvi on palkittu Suomen Jääkiekkoliiton myöntämällä Raimo Määttänen -palkinnolla kahdesti (2010–2011 sekä 2014–2015).

Ura
---

### Valmentajauran alku Lämäreissä ja JYPin junioreissa

Ahvenjärvi pelasi jääkiekkoa Kemin Lämäreissä ja hänen valmentajauransa alkoi jo 21-vuotiaana Ahvenjärven toimittua joukkueen pelaaja-valmentajana II-divisioonassa kaudella 1986–1987. Kaudella 1988–1989 hän nousi Lämäreiden päävalmentajaksi ja oli keväällä 1990 nostamassa joukkuetta III-divisioonasta takaisin II-divisioonaan. Ahvenjärvi valmensi Lämäreitä vuoteen 1992 saakka. Joukkue pelasi Suomen alempien sarjojen lisäksi myös Ruotsin kanssa yhteistä "kalottiliigaa". Ahvenjärvi itse toimi myös Suomen Jääkiekkoliiton Lapin alueen maalivahtikouluttajana.

Vuonna 1994 Ahvenjärvi aloitti opinnot Jyväskylän liikuntatieteellisessä tiedekunnassa. Hän siirtyi samalla valmentamaan JYPin organisaatioon. Ahvenjärvi toimi kaudella 1994–1995 JYPin C2-joukkueen toisena maalivahtivalmentajana ja kaudella 1995–1996 hän toimi pääasiassa JYPin B-nuorten ja samalla myös kaikkien juniorimaalivahtien valmentajana. Ahvenjärvi toimi myös Suomen Jääkiekkoliiton Keskimaan aluevalmentajana. Kaudella 1996–1997 hän aloitti kolmivuotisen projektin JYPin 1982-ikäluokan junioreiden kanssa ja siirtyi joukkueen B-nuorten vastuuvalmentajaksi. Ahvenjärvi johdatti JYPin kauden päätteeksi B-nuorten SM-hopeaan, mutta hänen projektinsa ei lopulta jatkanut enää kauden jälkeen, sillä Ahvenjärvi jatkoi hänelle itselleen sopivimmissa tehtävissä Diskoksen junioreissa.

### Diskos ja D-Kiekko (1999–2008)

Kaudella 1999–2000 Ahvenjärvi nousi Diskoksen I-divisioonajoukkueen apuvalmentajaksi Pertti Rastelan pariksi. Tuolloinen yllättäjäjoukkue sijoittui runkosarjassa kolmanneksi ja eteni SM-liigan karsintoihin saakka, joiden ensimmäisen kierroksen vei kuitenkin ylivoimaisesti Pelicans voitoin 3–0. Ensimmäisellä Mestis-kaudellaan 2000–2001 Diskos sijoittui runkosarjassa seitsemänneksi ja putosi jo puolivälierissä. Ahvenjärvi nousi joukkueen päävalmentajaksi kaudelle 2001–2002, mutta Diskoksen kausi jäi kuitenkin hyvin heikoksi, kun joukkue keräsi vain 13 sarjapistettä ja sijoittui runkosarjassa viimeiseksi. Diskos myös putosi kauden päätteeksi Suomi-sarjaan hävittyään kotonaan karsintasarjan uusintaottelun Kajaanin Hokkia vastaan lukemin 0–2.

Kaudella 2002–2003 Diskos voitti Suomi-sarjan länsilohkon ja eteni Mestis-karsintoihin jääden kuitenkin ilman sarjanousua. Kauden 2003–2004 jälkeen joukkue jätti Suomi-sarjan ajauduttuaan konkurssiin. Diskos aloitti kauden 2004–2005 uudella D-Kiekko-nimellä III-divisioonassa ja myös Ahvenjärvi jatkoi joukkueen päävalmentajana. Hän johdatti joukkueen kaudeksi 2005–2006 II-divisioonaan ja sieltä edelleen takaisin Suomi-sarjaan taas seuraavaksi kaudeksi 2006–2007. Kauden 2007–2008 päätteeksi Ahvenjärvi johdatti D-Kiekon jälleen sarjatasoa ylemmäs, kun joukkue voitti Kirkkonummen Salamat vieraissa pelatussa uusintaottelussa jatkoajalla lukemin 3–4. Tuolloin D-Kiekon maalissa pelasi Ahvenjärven poika Santtu, joka nousi yllättäen kesken karsintojen joukkueen vastuunkantajaksi Diskoksen A-nuorista D-Kiekon maalivahtikaksikon (Tommi Tervo - Ville Vähäsalo) jouduttua ennen samaa ottelua karsintojen loppuun asti sivuun.

Diskos palasi jatkamaan toimintaansa omana joukkueenaan vuonna 2010, jolloin se aloitti III-divisioonassa.

### D Team ja JYP-Akatemia (2008–2017)

Kaudeksi 2008–2009 Mestikseen nousseen D-Kiekon tilalle perustettiin uusi seura D Team. Myös Ahvenjärvi jatkoi joukkueen päävalmentajana. D Team sijoittui ensimmäisellä kaudellaan runkosarjassa seitsemänneksi ja kausi päättyi puolivälieriin. Kaudella 2009–2010 joukkue sijoittui runkosarjassa viidenneksi, mutta Ahvenjärvi johdatti D Teamin kuitenkin sensaatiomaisesti Mestiksen finaaleihin ja hopeaan saakka. Joukkue voitti ensin puolivälierissä Vaasan Sportin voitoin 3–1 ja välierissä KooKoon voitoin 3–2. Mestiksen-mestaruus meni kuitenkin Jokipojille puhtain 3–0-otteluvoitoin. Ahvenjärvi palkittiin kauden päätteeksi Mestiksen parhaana valmentajana. Myös kaudella 2010–2011 D Team nousi runkosarjan viidenneltä sijalta mitalipeleihin. Joukkue voitti lopulta pronssiottelun vieraissa KooKoota vastaan lukemin 1–2 jatkoajalla. 

D Team vaihtoi kaudeksi 2011–2012 nimensä JYP-Akatemiaksi. Ahvenjärvi ei onnistunut viemään joukkuetta pudotuspeleihin, kuten myös seuraavallakaan kaudella 2012–2013. Hänet palkittiin kauden päätteeksi kuitenkin Mestiksen Fair Play -valmentajana, kuten myös seuraavan kauden 2013–2014 päätteeksi, ja keväällä 2017 palkinto nimettiin Ahvenjärven mukaan. Kauden 2013–2014 päätteeksi Ahvenjärvi palkittiin taas Mestiksen parhaana valmentajana Raimo Määttänen -palkinnolla.

### JYPin valmennustiimissä (2017–2019)

JYP-Akatemian toiminta loppuui kevääseen 2017. Ahvenjärvi sai tällöin yhden vuoden sopimuksen JYPin liigajoukkueen valmennustiimiin apuvalmentajaksi. Ahvenjärvi toimi joukkueen apuvalmentajana vuodelle 2019. Kaudella 2019–2020 Ahvenjärvi siirtyi JYPin U20-joukkueen päävalmentajaksi.

### Paluu JYPin päävalmennukseen (2021–)

Jukka Ahvenjärvi valittiin huhtikuussa 2021 JYPin päävalmentajaksi liigakaudelle 2021–2022 1+1-vuotisella sopimuksella.

Lähteet
-------

* Eliteprospects.com – Jukka Ahvenjärvi (englanniksi)

### Viitteet

1. 1 2 3  Jukka Ahvenjärvi liittyy JYPin valmennustiimiin, Jukka Holtari jatkaa seuraavat kaksi kautta *jypliiga.fi*.  20.4.2017. Jyväskylä:  JYP Jyväskylä Oy.  ""Jusun" ura jyppiläisenä alkoi vuonna 1994 JYPin C2-joukkueen toisena maalivahtivalmentajana – Ahvenjärvi on palkittu Mestiksen vuoden valmentaja-palkinnolla kahdesti, 2010–2011 sekä 2014–2015." Viitattu 7.5.2017.
2. 1 2 3  Eliteprospects.com – Jukka Ahvenjärvi (englanniksi)
3. 1 2  Mattlar, Markus: Aktiivisuus ja liikkuvuus Jukka Ahvenjärven pääteesit  17.9.2001. Jatkoaika.com. Viitattu 28.12.2013.
4. ↑  Mikkola, Miikka: Kaikkien aikojen karsinnat!  27.3.2009. Jatkoaika.com. Viitattu 28.12.2013.
5. ↑  Mattlar, Markus: Hokki niukasti parempi ratkaisuottelussa – Diskos putosi Suomi-sarjaan  3.4.2002. Jatkoaika.com. Viitattu 28.12.2013.
6. ↑  Eirtovaara, Teemu: D-Kiekko juhlii nousua Mestikseen  26.3.2008. Jatkoaika.com. Viitattu 28.12.2013.
7. ↑  Mattlar, Markus: Kapteenin johdolla kiinni Mestis-paikkaan  20.3.2008. Jatkoaika.com. Viitattu 28.12.2013.
8. ↑  JYP ja D-Kiekko yhdistävät voimiaan  4.4.2008. Jatkoaika.com. Viitattu 28.12.2013.
9. ↑  JYP ja D-Kiekko yhdistävät voimiaan  9.4.2013. Jatkoaika.com. Viitattu 28.12.2013.
10. ↑  Mestis palkitsi kauden 2013-2014 onnistujat  29.4.2014. Jatkoaika.com. Viitattu 2.5.2015.
11. ↑  Jukka Ahvenjärvi -palkinto jaettiin vuoden fair play -valmentajalle *mestis.fi*.  2.5.2017. Suomen Jääkiekkoliitto. Viitattu 11.8.2020.
12. ↑  KooKoo-tähti Mestiksen palkintorohmuna  29.4.2015. Jatkoaika.com. Viitattu 2.5.2015.
13. ↑  JYP ja KeuPa HT aloittavat yhteistyön. JYP-Akatemian toiminta loppuu. *jypliiga.fi*.  18.4.2017. JYP Jyväskylä Oy.  "JYP-Akatemian toiminta loppuu tähän kauteen." Viitattu 7.5.2017.


|  |  |  |
| --- | --- | --- |
| Edeltäjä:**Ei edeltäjää** | **D Teamin/JYP-Akatemian päävalmentaja**2008–2017 | Seuraaja:**Ei seuraajaa** |

|  |  |  |
| --- | --- | --- |
| Edeltäjä:**Pertti Rastela** | **Diskoksen/D-Kiekon päävalmentaja**2001–2008 | Seuraaja:**Jari Paulasuo** |